A

TURUL BISERICILOR FORTIFICATE DIN TRANSILVANIA

TURUL BISERICILOR FORTIFICATE DIN TRANSILVANIA

Odată cu colonizarea Transilvaniei de către sași, în zona arcului carpatic au fost fondate aproximativ 250 localități după modelul saxon (câteva străduțe, piețe și biserici centrale). De-a lungul timpului, bisericile au fost îmbunătățite și, pe lângă rolul religios, au jucat și rolul important de apărare a satului.

Unele dintre aceste biserici fortificate sunt considerate adevărate cetăți cu ziduri înalte, turnuri, poduri mobile și guri de tragere. Șapte dintre aceste frumuseți arhitecturale au fost incluse pe lista patrimoniului UNESCO: Biertan, Calnic, Darjiu, Prejmer, Saschiz, Viscri și Valea Viilor.

Biserica Evanghelică din Prejmer

În cadrul articolului vom prezenta o parte dintre aceste fortificații. Vizitarea acestora ar putea fi făcută în 2-3 zile. Primul obiectiv de pe lista noastră se află în aproapierea Brașovului, Biserica Evanghelică din Prejmer, care este cel mai vechi monument istoric din acest județ. Biserica a fost construită în 1211 de către Cavalerii Teutoni, iar în urma invaziilor străine, regele Sigismund de Luxemburg a decis ridicarea unei fortificații pentru apărare. Fortificația are formă de cerc și e formată din ziduri groase de 3-4 metri, cu o înălțime de 12 metri, are 4 bastioane, iar la exteriorul zidului se află un șanț cu apă. Pe lângă aceste elemente defensive, fortificația se poate mândri și cu o „orgă a morții”, o armă ce putea declanșa simultan mai multe archebuze.

În interiorul fortificației erau organizate pe 2-3 nivele mici încăperi numerotate până la 275, care deserveau, în perioada atacurilor, ca loc de adăpost pentru fiecare casă a satului. Pe lângă acestea, mai erau câteva săli pentru depozitarea hranei și două săli folosite pentru studii, fapt ce ne relevă importanța dată școlii chiar și în perioade de asalt. În prezent, se poate vizita biserica, câteva încăperi și poți face un un tur al zidului prin pasajele de trecere ale fortificației.

Biserica fortificată din Prejmer se află pe lista patrimoniului UNESCO, altarul acesteia fiind cel mai vechi din Transilvania. Ghidul turistic Michelin a evaluat fortificația cu 3 steluțe și ea a devenit obiectivul turistic din România cu cea mai mare notă.

Pornim la drum și ne îndreptăm spre drumul romanic ce făcea legătura dintre Brașov, Rupea și Sighișoara, acum este drumul E60. În dreptul localității Bunești facem stânga și urmăm drumul ce șerpuiește printre dealuri, cu cât ne apropiem de satul Viscri parcă ne întoarcem în timp. Din păcate, populația de sași a scăzut foarte mult. Astăzi, aici mai locuiesc doar 15 persoane de această origine.

Biserica din Viscri

În urma implicării fundațiilor și a promovării făcute de Prințul Charles, o mare parte din case sunt renovate, vopsite multicolor și oferă satului un farmec aparte. Până la biserica fortificată treci pe lângă câteva case de unde îți poți achiziționa diferite „suveniruri” autentice: mănuși, ciorapi și papuci de lână, haine cu modele săsești etc.

Biserica din Viscri este poziționată pe culmea unui deal, a fost construită la începutul secolului al XIII-lea pe locul unei foste biserici romanice și se află pe lista UNESCO. Din secolul XV-lea a fost transformată în biserică fortificată, fiind înconjurată de ziduri de apărare, două turnuri și două bastioane.

După ce vizitezi biserica nu trebuie să ratezi turnul acesteia. La finalul urcării ai parte de o panoramă a întregii zone. Într-unul dintre bastioanele fortificației se găsește un mic muzeu cu obiecte săsești, astfel că îți poți face o părere despre viața simplă a sătenilor și importanța oferită tradițiilor și obiceiurilor.

Chiar dacă este un sat mic, poți servi masa sau să te răcorești cu o limonadă sau socată în două dintre terasele amenajate chiar în gospodăriile sătești, ori la Restaurantul din Șura. Dacă atmosfera satului te-a atras să stai și peste noapte, poți să te cazezi la una dintre căsuțele localnicilor. Spre lăsarea serii ai parte de o paradă mult diferită față de cele cunoscute. Personajele principale ale acesteia sunt animalele sătenilor, caprele și văcuțele care se întorc singure de la păscut, ceea ce te face să uiți puțin de agitația urbană din care ai plecat.

Biserica Luterană Fortificată Saschiz

A doua zi, facem o scurtă oprire în dreptul localității Saschiz, atestată documentar în 1309, care, astăzi, mai numără doar 64 sași. Chiar de-a lungul șoselei naționale ne iese în cale Biserica Luterană Fortificată Saschiz, construită între anii 1492-1525. Biserica poartă hramul Sfântului Ștefan și se diferențiază de cele pe care le-am vizitat până acum datorită unui etaj fortificat aflat deasupra navei de tip cor lung. Construcția masivă este făcută din piatră de carieră și este întărită de 22 contraforturi. Lângă biserică este poziționat și turnul cu ceas. Țigla acestuia este smălțuită și colorată, fapt ce îl face aproape identic cu Turnul cu Ceas din Sighișoara. Din păcate, din cauza deteriorării, turnul nu poate fi vizitat. În cadrul vizitei din biserică vom descoperi orga, care a fost adusă de la Brașov în 1788, fiind în topul celor mai mari 10 orgi din Transilvania; altarul în stil baroc, care a fost adus din Viena și podul bisericii.

Noi n-am stat prea mult și ne-am îndreptat către Cetatea Țărănească de pe deal. Aceasta avea o poziție strategică importantă în zonă. Pentru construcția cetății și-au pus efortul localnicii a șapte comune din zonă, aceștia aveau dreptul de a se adăposti în interior în cazul unui pericol. Pentru a ajunge la cetate, urmăm câteva indicatoare, apoi preț de 30 de minute urcăm pe o potecă prin pădure. Cetatea avea 6 turnuri ce erau legate de un zid de apărare, un heleșteu și o fântână, despre care se spune că era legată de sat printr-un tunel. De aici ai o vedere asupra localității Saschiz și vezi cum natura pune stăpânire asupra ruinelor.

Biserica Sf. Maria

Următorul obiectiv se află în localitatea Biertan, atestată pentru prima oară în jurul anului 1200, și care timp de aproape 300 de ani, între 1527 și 1867, se poate mândri că a fost reședința episcopală săsească.

Biserica Sf. Maria a fost construită între anii 1490 și 1520 în stil gotic. Este considerată ca fiind cea mai puternică fortificație dintre bisericile săsești, fiind înconjurată de 3 ziduri concentrice cu 6 turnuri și 3 bastioane medievale. Astăzi, de două ori pe lună, se țin slujbe după un program bine stabilit.

Biserica se poate mândri cu câteva obiecte unice: ușa sacristiei cu cele 19 încuietori, ce a fost premiată la Expoziția Universală de la Paris din 1910, sistem ce încă funcționează și azi; cel mai mare altar poliptic din Transilvania, ce este compus 28 de panouri pictate de artiștii din Viena și Nurnber și amvonul, din anul 1500, care a fost cioplit într-un singur bloc de gresie.

Un alt aspect interesant despre Biertan este faptul că aici, timp de aproape 300 de ani, a funcționat, într-una din încăperi, o închisoare destinată soților care își doreau să divorțeze. În această închisoare matrimonială cuplul trebuia să se descurce cu un singur pat, o singură masă, un scaun, o lingură și cei doi erau nevoiți să împartă totul până renunțau la ideea divorțului. Se spune că metoda a funcționat și că în cei 300 de ani s-a înregistrat un singur divorț.

Acestea au fost doar patru din cele șapte biserici fortificate aflate pe lista UNESCO. În funcție de timpul pe care-l aveți la dispoziție puteți să le vizitați și pe celelalte, important este să verificați orarul de vizitare înainte.

Ghid montan CLAUDIU SFETCU

Contents